
    Bevezetés Tájfun és cseresznyevirágzás


    Soha nem felejtem a bölcsességet, amit családunk buddhista szerzetesétől tanultam.


    Vakajamában, hagyományos családban születtem és nevelkedtem olyan vidéken, ahol a természet és a spiritualitás erősen összefonódik. Ez a régió a tenger és a hegyek lélegzetelállító tájai közepette megszentelt helyekkel van tele, mint a Kója-hegy is – valamikor a singon buddhizmus szülőhelye –, és az ősi Kumano Kodó zarándokút, amelyen a sintó hagyomány szerint szokás végigvonulni, hogy dicsőítsük a természetet és a természeti világ istenségeit. Az, hogy ilyen környezetben nőttem fel, alapvetően meghatározta utamat és az élet megértését.


    Gyermekkorom bővelkedett sintoista és buddhista gyökerű ünnepekben és rituálékban. Az egyik legfontosabb ilyen esemény az O-Bon – ez a hagyományos buddhista szertartás őseink szellemének tiszteletére és a róluk való gondoskodásra szolgál; a családok és közösségek minden augusztusban együtt ünneplik. Minden O-Bon alkalmával ellátogat hozzánk egy buddhista szerzetes, ő vezeti a ceremóniát a családtagjaim és az őseim szellemének jelenlétében; én pedig a mai napig igyekszem hazautazni erre az alkalomra. A nyárnak ebben a kései időszakában azonban Vakajamát gyakran sújtják tájfunok, látványos és hatásos emlékeztetőül a természet féktelen erejére. Egyik évben a szerzetesi rituálé idején hatalmas vihar támadt. A szerzetes hosszú imát mondott, igyekezett túlharsogni a kint dühöngő szél és eső hangját, majd belekortyolt a teájába, és nyugodtan így szólt: „Ne feledjétek, hogy jövő tavasszal gyönyörű cseresznyevirágzásban lesz részünk. Tudjátok, miért? A súlyos viharok alkalmával, mint amilyen a tájfun, a fák megedződnek, új erőre kapnak, és túlélésük érdekében további gyökereket eresztenek. Amikor a fák megerősödnek, és éltetőenergiájuk megnő, tavasszal több virágot hoznak.”


    Rájöttem, hogy ez igaz ránk, emberekre is. Miközben haladunk az utunkon, hogy kibontakozhassunk, és megvalósítsuk álmainkat, gyakran nehézségekbe ütközünk, és legszívesebben feladnánk a küzdelmet. Pedig ezek a megerősödés és a növekedés alkalmai. Lelkünk új erőre kap, és csak még jobban kibontakozunk. Ez is része az utunknak, annak, hogy álmainkat valóra váltsuk.


    Húszas éveim elején elköltöztem Japánból, és Angliában folytattam tanulmányaimat, majd Amszterdamban telepedtem le. Célokat tűztem ki magam elé, és volt egy kívánságlistám, mint oly sokaknak. Idővel szép sorban minden vágyamat megvalósítottam. Huszonöt éves koromra már saját házam volt, férjhez mentem; huszonkilenc évesen beindítottam első vállalkozásomat, harmincegy évesen pedig anya lettem. Mire betöltöttem a harminckettőt, bővelkedtem az anyagi javakban. Azonban az anyagi jóléttel párhuzamosan megtámadott egy krónikus autoimmun betegség. Eltitkoltam a fizikai és lelki szenvedést, és továbbra is fényűző életet éltem akkori férjemmel. Amit együtt elértünk – a karrierünk –, kívülről irigylésre méltónak látszott, én magam azonban szenvedtem, és a házasságom is szétesőben volt.


    És akkor elkövetkezett életem tájfunja: kórházban találtam magam, a halál kapujában.


    A sötétség vermében megtapasztaltam a szatorit, a hirtelen megvilágosodást. Mindentől – a javaimtól, a státuszomtól és mutatós külsőmtől megfosztva arra kényszerültem, hogy újra felfedezzem valódi énemet, és ezzel igazi kiteljesedésre, boldogságra és hálára leltem. Rájöttem, hogy a státusz és az ego tudattalan beidegződéseitől vezérelve kergettem a látványos eredményeket, csak hogy bizonyítsak. De ott, a kórházi ágyon, egy szál hálóingben, elszigetelve kedves tárgyaimtól, az otthonomtól, felismertem, hogy a valódi erőt magamban hordozom: ez az én belső reménységem. Az élet igazi értéke belülről fakad. Egy szó, mint száz, a hálával és szeretettel teli földi létezés teszi élhetővé az életet. Ez a japán ikigai fogalmának valódi lényege – a létezés értelme.


    Abban a pillanatban átprogramoztam a gondolkodásomat: már nem arra összpontosítottam, hogy akkori helyzetemben mi hiányzott, hanem felmértem, mim van, és mindenért hálás voltam – a testemért, a családomért, a körülöttem lévőkért és az őseimért, a természetért és a levegőért, amit belélegeztem.


    Az ikigai, az élet értéke, nem egyenlő az életcéllal. Az ikigai a beteljesülés és a megelégedettség, a béke és boldogság érzése, amelyben anélkül is részünk lehet, hogy bármilyen tevékenységet folytatnánk, vagy bizonyos dolgokat birtokolnánk. Ez a teljességérzet abból is eredhet, ha csak bámuljuk a holdat, megtapasztaljuk az önazonosságot, és a bennünk rejlő erőre és képességre támaszkodva kapcsolatba lépünk az isteni energiával – a forrással, ahonnan származunk.


    A betegségem következtében elveszítettem testsúlyom tizenöt százalékát, létfontosságú fehérjékkel és ásványi anyagokkal együtt. Nem tudtam járni, kerekesszékre szorultam.


    Amikor a rehabilitáció időszakában beléptem a kórház tornatermébe, és üdvözöltek a betegtársaim, akik már előbbre tartottak a felépülésben, sírva fakadtam. Segítség nélkül felállni sem tudtam. Másik négy kerekesszékes beteg is volt a helyiségben. Vidáman odagurultak hozzám, hogy jobb kedvre derítsenek. Ahogy körülnéztem, rádöbbentem, hogy egyedül nekem van meg mindkét karom és lábam. A többieknek hiányzott valamelyik végtagjuk, mégis szorgalmasan edzettek. Egyikük, egy holland férfi, mosolyogva biztosított róla, hogy minden rendben lesz.


    Megkérdezte, mit szeretnék csinálni, ha majd fel tudok állni, és megint képes leszek járni. Habozás nélkül válaszoltam: „Sétálni szeretnék a fiammal és a kutyámmal. Arra vágyom, hogy újra tangózzam. Imádok táncolni, szeretném megint átadni magamat az argentin tangónak.” Ahogy ezeket kimondtam, már éreztem is testemben a zenét, a mozgás élményét. Táncolt a lelkem.


    Attól a perctől kezdve a tornagyakorlatok egyfajta felkészülést jelentettek a jövőre és az élet ünneplésére. Úgy éreztem, minden mozdulat a tánc alkotóeleme. Vadidegenekkel voltam körülvéve, mégis megcsapott a nakama érzése – ez a bajtársiassághoz hasonló japán fogalom a szövetségre utal; olyan kapcsolat, amely túlmutat a barátságon; mélyen a lélekben létező kötelék, a közös célból és küldetésből fakadó szövetség, amelyet együttérzéssel, bizalommal, támogatással tartunk fenn. A szeretet és béke energiája fénybe burkol, ezen a fizikai világon túl is.


    Bár erre csak évekkel később jöttem rá, valójában a josuku koncepcióját éltem át. A josuku a manifesztáció* japán művészete. Alapja a köszönet és a hála kifejezése, a természettel való egység, és annak tudata, hogy a jelen pillanat alakítja a jövőt. Egyszerűen a hála kifejezése a létezésünkért, azért, ami körülvesz bennünket, és ami előttünk áll. Túlmutat a személyes célokon, kiterjed a körülöttünk levőkre – a családra, a szeretteinkre, barátokra, a kollégákra, a közösségre, a társadalomra, a nemzetre, a természetre és az egész univerzumra.


    A betegséggel megküzdve újra kellett építenem a testemet – visszaszereznem fizikai és szellemi erőmet –, hogy megint teljes életet élhessek. Én pedig érezni kezdtem a tánc örömét, anélkül hogy valóságosan táncolnék. Néha mindössze arra van szükségünk, hogy egy vadidegen ember feltegyen egy kérdést.


    Aznap, amikor a buddhista szerzetes ellátogatott az otthonunkba, hullottak a könnyeim, ahogy a szavait hallgattam a viharban. Bölcsessége velem maradt – gyönyörű esőkabát, amit felvehetek, amikor csak lecsap a tájfun. Ahogy megjósolta, a betegségem óta erősebb vagyok és együttérzőbb. Pontosan úgy, ahogy ő mondta, virágba borultam, mint soha előtte.


    Az a két hónap kórházi kezelés Amszterdamban 2012-ben új perspektívát adott, és egy új világot, amelyben élhetek. Szenvedésem akkor ért véget, amikor felhagytam a próbálkozással, hogy pusztán az egóm számára fontos célokat és anyagi vágyakat manifesztáljak. Visszataláltam az alapokhoz, és elmélyültem az ősi japán tanításban és hitvilágban. Az életem fordulatot vett – és itt vagyok.


    Megtaláltam a módját, hogy életemet a japán bölcsesség lényege szerint alakítsam, amit a családom, az őseim és nagyszerű tanítóim hagytak rám. Bár ezt manifesztációnak hívjuk, nem ez a végső cél. Napi rutinommá vált a sintóban és a singon buddhizmusban gyökerező japán szokások gyakorlása, valamint a tradicionális kulturális szabályok betartása, amelyeket anyámtól és nagyanyámtól tanultam – a bölcsességé, amelyet generációk adtak tovább Vakajama spirituális földjén. Ez formál engem, ez köt össze magas rendű, isteni energiákkal, és növeszti folyamatosan a személyiségemet. Ugyanakkor erőt is ad, és bátorságot, hogy merészen és spontán módon, de tudatosan válasszak.


    Az évek során az egyszerű, ősi japán bölcsességet beillesztettem modern életmódomba, és alkalmazom, bárhol élek is. E könyvben arra bátorítalak, fedezz fel néhány hagyományos szokást, amelyek a josuku, a hála révén történő manifesztáció szerves részei, és találj rá a gyakorlatok hátterében fellelhető összefüggésekre és életfilozófiára oly módon, hogy tökéletesen beépíthesd saját, mindennapi életedbe. Ezzel az egyszerű, gyakorlatias ismertetővel elsajátíthatod a manifesztáció japán művészetét, amely segít megélni az összetartozás, a flow állapotát, a szeretet, a virágzás és a belső béke érzését.

  


  


  * A kötet a manifesztáció szót a spirituális-misztikus iskolák tanításának értelmében használja, azaz a manifesztáció vágyott céljaink, kívánságaink belső megjelenítése, „meghívása” az életünkbe, érzelmi-gondolati-érzékszervi megidézése, hogy ezzel is elősegítsük e vágyak megvalósulását. A manifesztációs út az a folyamat, amelynek során az iménti műveletet gyakoroljuk, és egyre közelebb kerülünk a kívánságunk megvalósulásához. Magát a megvalósulást manifesztálódásként vagy megnyilvánulásként is emlegetjük a szövegben. (A ford.)

